Diari Oficial de la Generalitat Valenciana


Sumari del DOGV 2687, del 13-02-1996 (1996/837463)

RESOLUCIÓ de 2 de gener de 1996, del director general de l'institut valencià de la joventut, per la qual es convoca la Campanya de Camps de Treball Voluntari Juvenil de 1996.
------------------------------------------------------------------------------------------------------------------------------------------------------------------------------

### Dades del document

Número de DOGV
:   2687

Data del DOGV
:   13-02-1996

Secció del DOGV
:   ALTRES DISPOSICIONS

Número del document
:   1996/837463


Data del document
:   02-01-1996

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 2 de gener de 1996, del director general de l'institut valencià de la joventut, per la qual es convoca la Campanya de Camps de Treball Voluntari Juvenil de 1996.   
L'article 3 de la Llei de la Generalitat Valenciana 4/1989, de 26 de juny, de l'Institut Valencià de la Joventut, atribueix a aquesta entitat autònoma, entre d'altres, les funcions d'impulsar la prestació de serveis a la joventut i potenciar el desplegament de les activitats de temps lliure.  
L'Institut Valencià de la Joventut considera, prenent com a base l'experiència, que els camps de treball són formes adequades per a facilitar als jóvens la possibilitat d'establir contacte amb altra gent i altres formes de cultura, en què s'analitzen problemes i s'ajude a resoldre'ls realitzant una tasca desinteressada al servei d'un col·lectiu.  
Vist l'informe jurídic favorable i de conformitat amb les funcions que m'atribueix l'article 7 de la Llei de la Generalitat Valenciana 4/1989, de 26 de juny, de l'Institut Valencià de la Joventut, resolc:  
Article únic  
Convocar la Campanya de Camps de Treball Voluntari Juvenil per a 1996, d'acord amb les bases que s'inclouen a l'annex d'aquesta resolució.  
DISPOSICIó FINAL  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.  
Contra aquesta resolució, que no és definitiva en via administrativa, s'hi podrà interposar un recurs ordinari davant de el conseller de Cultura, Educació i Ciència, dins del termini d'un mes comptador a partir de la publicació, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 de gener de 1996.- El director general de l'Institut Valencià de la Joventut: Pascual Durá Barberá.  
ANNEX  
Bases de la Campanya de Camps de Treball per a 1996  
1. Torns  
Se'n realitzaran de dues classes depenent de l'edat dels participants:  
- Torn A, per a jóvens de 15 a 17 anys.  
- Torn B, per a jóvens de 18 a 26 anys.  
2. Participants  
Podran sol·licitar-hi la inscripció tots el jóvens residents a la Comunitat Valenciana que, en iniciar l'activitat corresponent, tinguen l'edat requerida a l'efecte.  
3. Places oferides  
La relació de places oferides als jóvens valencians en els diferents camps de treball de l'estat espanyol i de l'estranger s'exposarà a les seus de les oficines de turisme i intercanvi de joves d'Alacant, Castelló i València, als espais joves d'Alcoi, Gandia i Xàtiva, i a l'Institut Valencià de la Joventut.  
4. Quotes  
La quota que cada participant haurà de pagar per assistir a un camp de treball organitzat per l'Institut Valencià de la Joventut, serà de 9.000 pessetes, que hauran de ser ingressades en el compte corrent destinat a l'efecte en un termini no superior a un dia a partir del moment en què se li confirme la plaça.  
Quan la plaça elegida corresponga a una altra comunitat autònoma, la quota que caldrà pagar serà fixada per aquesta i l'ingrés es farà en el compte corrent que l'entitat establisca.  
La quota de les places en camps de treball a l'estranger, trameses a través de l'Institut de la Joventut del Ministeri d'Afers Socials, s'abonarà en el compte corrent de l'esmentada entitat i la quantitat serà l'estipulada pel Servei Voluntari Internacional.  
Les devolucions de les quotes, si escau, es faran d'acord amb les normes establides per la institució organitzadora del camp a la qual s'haja abonat la corresponent quota.  
Per a tenir dret al reintegrament de la quota dels camps de treball organitzats directament per l'Institut Valencià de la Joventut, la sol·licitud de devolució haurà de tenir entrada en el Registre de l'Institut Valencià de la Joventut 15 dies naturals abans del començament de l'activitat com a mínim, excepte per força major degudament justificada i comunicada en el termini de 15 dies naturals des del començament del camp.  
5. Compromís dels participants  
Els participants en els camps de treball voluntari s'obliguen al compliment del compromís següent:  
- Treballar desinteressadament les hores estipulades en el projecte laboral del camp, durant cinc dies a la setmana.  
- Col·laborar en el desplegament de la programació de les activitats d'animació i participar-hi.  
- Contribuir a l'organització general del camp en les faenes que en són pròpies: neteja, cuina, administració, etc.  
- Respectar les distintes creences, ideologies i diferències personals de les persones participants del camp.  
- Romandre en el camp durant el període programat.  
- Respectar les normes de règim intern i de convivència pròpies de cada camp, que seran, entre d'altres: acceptar les indicacions dels responsables de l'activitat; complir, en general, els horaris, o no fer ús dels vehicles particulars durant el temps que dure el camp de treball.  
6. Durada de l'activitat i els serveis  
Les activitats concretes tindran una durada de 15 dies, llevat que, per raons tècniques, s'aconselle una durada diferent.  
L'Institut Valencià de la Joventut facilitarà l'allotjament dels jóvens, que podrà ser en tendes de campanya o en instal·lacions que s'adequaran a aquesta finalitat.  
L'Institut Valencià de la Joventut proporcionarà l'alimentació dels jóvens, com també les activitats d'animació i culturals que es despleguen durant el torn.  
El transport d'incorporació als camps de treball i de tornada als seus domicilis correspondrà als jóvens participants.  
Les activitats que es realitzen en altres comunitats autònomes, i també les realitzades a l'estranger a través del Servei Voluntari Internacional, es regiran per les seues pròpies normatives en tot el que es relacione amb tipus d'allotjament, alimentació, hores de treball i organització del temps lliure.  
En els camps de treball del Servei Voluntari Internacional de l'Institut de la Joventut del Ministeri d'Afers Socials, l'Institut Valencià de la Joventut actuarà exclusivament com a element d'enllaç entre els jóvens i l'entitat que promou el camp, i no serà responsable de les admissions definitives dels jóvens ni dels canvis de dates o les suspensions de torns.  
7. Procés d'inscripció  
Per a procedir a la inscripció de les persones interessades a participar en els camps, es repartiran, del 4 de març al 18 d'abril, a les oficines de Turivaj d'Alacant (av. Aguilera, 1), de Castelló de la Plana (av. del Mar, 23) i de València (c/ Hospital, 11), i també als espais joves de Gandia, Xàtiva i Alcoi, butlletes numerades per tal de participar en un sorteig que es celebrarà davant de notari el dia 22 d'abril i que determinarà l'ordre d'inscripció.  
Aquelles persones que desitgen participar en el sorteig i no puguen recollir personalment les butlletes numerades podran fer aquesta gestió telefonant a l'oficina d'inscripció que desitgen.  
A partir del dia 23 d'abril, s'exposarà en les esmentades oficines, l'ordre de formalització d'inscripció resultant després del sorteig i també s'anunciarà en la premsa.  
Les inscripcions es formalitzaran, en imprés normalitzat i a partir del dia 29 d'abril, en qualsevol de les oficines esmentades.  
Dins les 24 hores següents a l'adjudicació de la plaça, haurà de presentar-se la documentació següent:  
a) Justificant de l'abonament de la quota corresponent.  
b) Fotocòpia del DNI o passaport.  
c) Fotocòpia de la cartilla de la Seguretat Social, o d'una altra de semblant, que cobrisca les despeses de qualsevol malaltia que puga sobrevenir durant el transcurs de l'activitat.  
d) Els menors d'edat hauran de presentar el permís patern/matern el mateix dia de la inscripció.  
En el cas que es tracte d'un camp de treball que es realitze a l'estranger, s'hi haurà d'adjuntar el formulari E-111, correctament diligenciat, o un document equivalent que permeta obtenir assistència sanitària de caràcter urgent als estats membres de la Unió Europea.  
La persona que no es presente el dia i a l'hora corresponent perdrà el dret d'inscripció. Una vegada concloses les inscripcions de totes les persones preinscrites, podran fer-ho totes les persones interessades que no passaren aquest tràmit.  
8. Modificació del programa.  
L'Institut Valencià de la Joventut es reserva el dret de modificar el programa de les activitats, com també de suspendre'n alguna, quan raons de qualsevol tipus dificulten el normal desplegament de les activitats.